Twee amptenare in Windhoekse middestad geskiet | Maroela Media
Sarah Mwilima is dood en 'n kollega ernstig gewond in die skietery in Windhoek se middestad. Foto: Facebook
Namibië se polisie (Nampol) ondersoek 'n skietvoorval in die Windhoekse middestad waar 'n amptenaar van die departement van gesondheid en maatskaplike werk na bewering twee oudkollegas geskiet het.
Die verdagte (33), wat nog vir die departement werk, het tussen 11:00 en 12:00 Maandag besoek afgelê by sy gewese werkplek in die City Centre-gebou en glo op twee voormalige vrouekollegas geskiet. Hy het op die vlug geslaan, maar hom later aan die Wanaheda-polisie oorgegee, berig die NBC.
Sarah Mwilima (51), direkteur van die Programbestuurseenheid onder die Global Fund-direktoraat, is op die toneel dood, terwyl Ester Nepolo gewond en na die Rooms-Katolieke hospitaal gejaag is, sê komm. Sylvanus Nghisgidimbwa, koördineerder van misdaadondersoeke in die Khomas-streek.
Dis nie iets wat 'n mens in Namibië verwag nie.
Adj.komm. Edwin Kanguatjivi het aan die nasionale uitsaaier gesê Nampol kan nog nie nadere besonderhede bekendmaak oor wat tot die skietery aanleiding gegee het nie.
Petronella Masabae, adjunksekretaris van die departement, het aan NBC gesê sy en haar kollegas is geskok. "Dis nie iets wat 'n mens in Namibië verwag nie."
Dit verwag n mens nie in Namibië nie moet die geweld van SA nou oorspoel . Nampol julle moet dit in die kiem smoor.
Die mense het mekaar geken en maak dit die hartseer storie anders. In SA vermoor hul mense wat mekaar nie eens ken nie.
Nee Drieks dit maak niks anders nie, geweld as oplossing vir probleme bly geweld punt. En moenie dink Namibia is 'n Utopia nie. Alles wat hier gebeur, gebeur daar net op 'n kleiner skaal en die helfte van alles wat daar gebeur haal nie ons koerante nie.
Het familie daar wat my op hoogte hou.
Nel van waar is jou familie? Ek lees elke dag die koerante en ons mense steek nie busse en skole brand nie. Hier word nie klip gegooi nie.
Besoek n slag Nam en jy sal die wedersydse respek ondervind tussen die verskillende bevolkingsgroepe.